Elfogták a hétfő esti fegyveres rablás tetteseit
Forró nyomon fogták el a budapesti rendőrök azt a két rablót, akik hétfő este megtámadtak egy pénzszállító autót.
A rendőrség keddre virradóan elfogta az előző esti budapesti pénzszállítórablás mindkét tettesét, közölte a budapesti rendőr-főkapitányság sajtóügyeletese az MTI-vel.

Hétfő este, fél hétkor egy XVIII. kerületi cég telephelyére érkező pénzszállító autó egyik munkatársát két álarcos férfi megtámadta, majd dulakodás után a rablók elrohantak a zsákmánnyal a helyszínről. A pénzszállító cég másik alkalmazottja, aki a támadás ideje alatt az autóban ült, több lövést adott le a menekülőkre.

Az egyik gyanúsított, aki a rabláskor a lábán megsérült, egy klinika sebészetén jelentkezett. Onnan értesítették a rendőrséget. Társa hajnalban akadt horogra Vecsésen. A pénz még nem került elő. A rendőrség később közöl további részleteket.
Bulvár